Γάμος και διαζύγιο στην Ιερουσαλήμ
Authors: Σταυρόπουλος Πλάτωνας-Απόστολος-Ιγνάτιος 
Published: January 2014

Στόχος της εργασίας ήταν, α) προσέγγιση και κοινωνιολογική έρευνα, στο θεσμικό πλαίσιο γάμος – διαζύγιο των θρησκειών του μονοθεϊσμού, μέσα στο κράτος του Ισραήλ, και β) η μελέτη της τάση που διαμορφώνεται σήμερα στα ζευγάρια, όσον αφορά στην τέλεση γάμων, στην έκδοση διαζυγίων, στην άτυπη συμβίωση ζευγαριών, και πώς μπορεί να επηρεάζονται στο μέλλον. Η επιλογή της Ιερουσαλήμ έγινε γιατί αποτελεί το αρχαιότερο και χαρακτηριστικότερο παράδειγμα πολυπολιτισμικής κοινωνίας και επί πλέον είναι μια πόλη μεταναστών, αλλά και σημείο θερμών πολιτικών συγκρούσεων (ίσως το σημαντικότερο διεθνώς τα τελευταία εξήντα χρόνια). Παρακολουθήθηκε η πόλη της Ιερουσαλήμ, ως προς τα της ιστορικής της πορείας, τα της δημογραφίας της και της εικόνας, που παρουσιάζουν τα κοινωνιομετρικά στοιχεία και η οικονομία της. Ακολούθως έγινε παρουσίαση των τριών θρησκευτικών παραδόσεων περί γάμου - διαζυγίου στην Ιερουσαλήμ χωρίς να δίνεται ιδιαίτερη έμφαση στο θεολογικό και νομικό επίπεδο, γιατί η έρευνα αφορούσε πρωτίστως σε ανθρωπολογικά και κοινωνιολογικά δεδομένα. Τέλος παρουσιάζονται αναλύσεις από τα επίσημα στατιστικά στοιχεία του κράτους του Ισραήλ, σχετικά με τα της δημογραφίας του γάμου και του διαζυγίου στη σύγχρονη Ιερουσαλήμ, ενώ ακόμα παρουσιάζονται και αναλύονται τα αποτελέσματα από σύγχρονη έρευνα – δημοσκόπηση και εκτιμήσεις για το μέλλον. Στην εργασία εξετάζονται, ο γάμος και το διαζύγιο στην σημερινή Ιερουσαλήμ. Εξετάζονται: (Α) το παρόν αλλά και το ιστορικό υπόβαθρο των γαμικών σχέσεων στις τρείς μεγάλες μονοθεϊστικές παραδόσεις της πόλης (Ιουδαϊσμός, Χριστιανισμός, Μωαμεθανισμός), (Β) οι κοινωνικές διαστάσεις των γαμικών σχέσεων και το παρόν των γαμικών σχέσεων, και (Δ) οι πολιτικές αλληγορίες που συνοδεύουν την εικόνα αυτής της εξέλιξης. Εκτιμώντας, το μέλλον των γαμικών σχέσεων, συμπεραίνεται, ότι αν δεν επισυμβούν σημαντικές νομικές διαφοροποιήσεις στο καθεστώς του γάμου, και αν δεν δημιουργηθούν συνθήκες αποδέσμευσης από τον θρησκευτικό έλεγχο, τα ποσοστά αποχής των γυναικών από το γάμο θα αυξηθούν δραματικά, ενώ ταυτόχρονα μια σημαντική πλειοψηφία των νέων ανδρών θα συνεχίσει να συντηρητικοποιείται σαν αποτέλεσμα της πολιτικής έντασης και της ενίσχυσης των ιδεολογημάτων. Αναδυεικνύονται τα δύο πρόσωπα της πολυπολιτισμικότητας, όπως αυτά καταγράφονται στο παράδειγμα της Ιερουσαλήμ. Της ετερότητας σαν συναλληλίας από την μία και της ταυτότητας σαν διασπαστικής δύναμης από την άλλη. Σε αυτό το πλαίσιο οι θρησκευτικές παραδόσεις φαίνονται να παίζουν έναν κεντρικό ρόλο. Έναν ρόλο όμως που δεν το επιλέγουν και δεν τον καθορίζουν από μόνες τους, αλλά σαν εργαλεία ιδεολογικά πολιτικών προσταγμάτων. Οι κοινωνίες που συνθέτουν το όλο κοινωνικό σώμα, αυτής της πολυεθνικής κοινωνίας, όταν δεν καθορίζονται από την συμβολική θέσπιση των επιμέρους πολιτικών φαντασιακών, προσπαθούν να βρουν τη δική τους συμβολική έκφραση. Σε αυτήν την προσπάθεια το βάρος κύρια πέφτει στις γυναίκες, που δέχονται τον μέγιστο όγκο της πίεσης, που ασκούν τα πολιτικά φαντασιακά. Η αντοχή, η πολιτική και η θεολογική τους ευρηματικότητα, θα καθορίσουν το μέλλον του πολυπολιτισμικού αυτού παραδείγματος.